**ДУК «Баранавіцкая раённая цэнтралізаваная бібліятэчная сістэма”**

**Цэнтральная раённая бібліятэка імя Яна Чачота**

**Аддзел бібліятэчнага маркетынгу і рэкламы**



**“Душа народа**

**ў творах іх жыве”**

**свята кнігі да 135-годдзя з дня нараджэння**

**Янкі Купалы і Якуба Коласа**

**Новая Мыш, 2017**

**Ганна Кукета, бібліятэкар ЦРБ**

**Чытальнік:**

Два волаты – паэзіі, красы

У год адзін падалі галасы.

Радзіму-маці ўславілі яны –

Купала, Колас – слынныя сыны.

Зямлю-матулю родную любілі

І слова беларускае цанілі.

І Беларусь заўжды іх помніць будзе.

Чакаюць іх у кожнай хаце людзі.

Іх кнігі кожным вершам, кожным словам

Сцвярджаюць – будзе вечным наша слова!

**1 Вядучы:** Добры дзень, паважаныя сябры! Сёння мы запрасілі вас на свята, свята кнігі. І як вы здагадаліся яно прысвечана волатам беларускага друкаванага слова, выдатным народным паэтам – Янку Купалу і Якубу Коласу.

**2 Вядучы:** 2017 год юбілейны для ўсёй нашай краіны. Ён праходзіць пад знакам 135-гадовага юбілею песняроў беларускага народа, класікаў нацыянальнай літаратуры Янкі Купалы і Якуба Коласа.

**1 Вядучы:** Шчаслівай стала беларуская зямля таму, што ў далёкім 1882 годзе нарадзіліся адразу два яе вялікія сыны. І вось ужо больш стагоддзя людзі захапляюцца чысцінёй, мілагучнасцю і непаўторнасцю іх твораў.

**Чытальнік:**

Мой родны кут, як ты мне мілы!..

Забыць цябе не маю сілы!

Не раз, утомлены дарогай,

Жыццём вясны мае убогай,

К табе я ў думках залятаю

І там душою спачываю.

О, як бы я хацеў спачатку

Дарогу жыцця па парадку

Прайсці яшчэ раз, азірнуцца,

Сабраць з дарог каменні тыя,

Што губяць сілы маладыя, –

К вясне б маёй хацеў вярнуцца.

………………………………….

Вось як цяпер, перада мною

Ўстае куточак той прыгожа,

Крынічкі вузенькае ложа

І елка ў пары з хваіною,

Абняўшысь цесна над вадою,

Як маладыя ў час кахання,

Ў апошні вечар расставання.

І бачу лес я каля хаты,

Дзе колісь весела дзяўчаты

Спявалі песні дружным хорам,

З работ ідучы позна борам.

Нясліся зыкі песень здольных,

Ў лясах раз-пораз адбівалісь,

І ім узгоркі адклікалісь,

І радасць біла ў песнях вольных.

А хвоі, елкі векавыя

Пад зыкі песень маладыя

Маўчком стаялі ў нейкай думе,

І ў іх ціхусенечкім шуме

Няслось вячэрняе маленне

Ўгару, святое аддаленне.

*(Я.Колас, урывак з паэмы “Новая зямля”)*

**2 Вядучы:** Янка Купала і Якуб Колас пранеслі праз усё жыццё высокія ідэалы гуманізму, дабра і справядлівасці, аддалі народу талент, душу і сэрца.

**1 Вядучы:** У сваіх творах яны раскрылі нацыянальны характар, асаблівасці духоўнага складу і жыцця беларусаў, выявілі незвычайную сілу і творчую магутнасць беларускага слова.

***Гучыць песня “Явар і каліна” (сл. Я. Купалы, муз. Ю. Семянякі)***

**2 Вядучы:** Лірыка Янкі Купалы – гэта лірыка прарока, прадказальніка.

**1 Вядучы:** Лірыка Якуба Коласа – перажыванні рэальнага, звычайнага, канкрэтнага чалавека.

**2 Вядучы:** Купалу мы ведаем як паэта і драматурга, аўтара цудоўных п’ес «Паўлінка» і «Раскіданае гняздо». Гэта ўзвышаны і рамантычны паэт. Яго творы адлюстроўваюць шырокі свет чалавечых пачуццяў, паказваюць сэнс людскога існавання, імкненне дапамагчы народу знайсці папараць-кветку, – кветку шчасця.

**Чытальнік:**

На купалле на святое

Рві, матуля, зелле тое,

Што ў нас папараць завецца!

I шчаслівым быць здаецца!

Як нарвеш яго даволі

Ў цёмным лесе, ў чыстым полі,

Палажы за абразамі,

Пасвянці сваймі слязамі...

Двойчы, тройчы – а крапліста –

Злі слязою брыльянцістай

Дана Петручэня

I чакай з яго прыплоду

Ад усходу да заходу...

Як узыйдуць з зелля кветкі –

Будуць шчасце меці дзеткі,

Будзеш, маці, меці ў хаце

Долю, згоду і багацце!..

*(Я.Купала “На купалле”)*



***Гучыць беларуская народная песня “Купалінка” у выкананні ансамбля народнай песні «Рунь» Сталовіцкага КДЦ***

**1 Вядучы:** Якуб Колас – адзін з заснавальнікаў беларускай літаратуры і стваральнікаў айчыннай літаратурнай мовы. Ён заклаў асновы беларускага рамана. Якуб Колас – настаўнік некалькіх пакаленняў сучасных беларускіх пісьменнікаў. Шматграннасць яго таленту выявілася як у паэзіі, так і ў прозе, у публіцыстыцы, у дзіцячай літаратуры.

**Чытальнік:**

У Савосева суседа

Быў пярэсценькі каток,

Выхаванец Паўла-дзеда,

Такі слаўны пестунок!

Нос чарнявы,

Хвост бялявы,

Задзірасценькі;

Кіпцік-шчыпчык

Заграбасценькі;

Лапкі-драпкі

Машастовыя,

А шарсціначкі

Шаўковыя;

Губкі, зубкі

Адмысловыя;

Вусы-русы

Патырчастыя;

Тая спінка,

Як націнка,

Выгінастая.

Вушкі-слушкі

Не мыляюцца,

Вочкі ў ночку

Запаляюцца.

Паліна Чабатар

Ну, такі каток харошы,

Як драпянка за тры грошы!

Хадзіў коцік пад масток,

Лавіў рыбку за хвасток,

Потым дзеду ён на печы

Казкі-байкі варкаваў,

Белым хвосцікам дарэчы

Тахты спевам адбіваў.

Коцік з дзедам жыў у згодзе,

Не сварыліся за печ.

Быў раз коцік на паходзе –

На мышэй падняў ён меч!

Шоў каток з паходу,

Разагнаўшы мышак,

I сеў на калоду

Пад стрэшку ў зацішак.

Грэе сабе спінку,

Мордачку і лапкі.

Зірк – Савось з будынку

Выскачыў без шапкі!

За Савосем – Рудзька.

- Кусі ката, цюцька!

Коцік бедны ўвесь жахнуўся,

Ды на шчасце быў тут плот,

А пры плоце дуб, – і кот

Толькі фыркнуў, мільгануўся

I на дубе апынуўся.

Сеў каток

На дубок,

Кажа забіякам:

— Эх, Савось, шалапай!

Ты мяне не чапай

I не цкуй сабакам!

Не ўдалося Савосю

Катка падкусіць

I прыйшлося Антося

На помач прасіць.

*(Я.Колас «Савось-распуснік»)*

**2 Вядучы:** Творы Янкі Купалы і Якуба Коласа, напісаныя звыш 100 гадоў таму, актуальныя і сёння: кожны радок, кожнае слова нясуць у сабе вялікі сэнс, запавет, навучанне.

**1 Вядучы:** Сёння мы з вамі яшчэ раз пройдземся сцяжынкамі Купалы і Коласа, дакранёмся да залацінак і россыпаў іх твораў. А прагучаць яны ў выкананні супрацоўнікаў цэнтральнай раённай бібліятэкі, чытачоў і нашых сяброў.

**2 Вядучы:** Ітак, запрашаем вас атрымаць асалоду ад твораў Янкі Купалы і Якуба Коласа, акунуцца ў хараство і магію гучання беларускай мовы.

*(Гучаць вершы Янкі Купалы і Якуба Коласа ў выкананні супрацоўнікаў ЦРБ, бібліятэкара і дарослых карыстальнікаў Сталовіцкай сельскай бібліятэкі)*

*Янка Купала “Жняя”*

*Яяка Купала Матцы”*

*Янка Купала “Не шукай”*

*Янка Купала “Яна і я”*

Навучэнцы

Навамышскага ліцэя

*Якуб Колас “Родныя вобразы”*

Галіна Корсак

*Якуб Колас “Слова”*

*Якуб Колас “Пясняр”*

Дзіна Кораб

**1 Вядучы:** Імкліва бягуць гады. Але колькі б часу ні прайшло, заўсёды будуць жыць у памяці людзей Купала і Колас – выдатныя народныя паэты, без якіх немагчыма ўявіць сабе беларускую літаратуру.

**2 Вядучы:** “Творчасць Янкі Купалы і Якуба Коласа – гэта тыя вежы, з якіх мы, беларусы, бачым цэлы свет, і па якіх свет бачыць нас”, – так трапна вызначыў ролю нашых славутых песняроў беларускі паэт, празаік, перакладчык Віктар Шніп. І з гэтым цяжка не пагадзіцца.

***Гучыць песня “Спадчына” (сл. Я. Купалы, муз. І.Лучанка)***

Ад прадзедаў спакон вякоў

Мне засталася спадчына;

Паміж сваіх і чужакоў

Яна мне ласкай матчынай.

Аб ёй мне баюць казкі-сны

Вясеннія праталіны,

І лесу шэлест верасны,

І ў полі дуб апалены.



Спявае

Андрэй Хаміцкі

Аб ёй мне будзіць успамін

На ліпе бусел клёкатам

І той стары амшалы тын,

Што лёг ля вёсак покатам;

І тое нуднае ягнят

Бляянне-зоў на пасьбішчы,

І крык вароніных грамад

На могілкавым кладзьбішчы.

І ў белы дзень і чорну ноч

Я ўсцяж раблю агледзіны,

Ці гэты скарб не збрыў дзе проч,

Ці трутнем ён не з'едзены.

Нашу яго ў жывой душы,

Як вечны светач-полымя,

Што сярод цемры і глушы

Мне свеціць між вандоламі.

Жыве з ім дум маіх сям'я

І сніць з ім сны нязводныя...

Завецца ж спадчына мая

Ўсяго Старонкай Роднаю.

**1 Вядучы:** Так, беларусы – народ, якому засталася спадчына: родная зямля, родная мова, творчасць вялікіх песняроў, дзе ўсё паяднана – і памяць, і ўдзячнасць, і захапленне, і вера…

**2 Вядучы:** І як запавет гучаць радкі Алеся Ставера:

…Любіце травы,дрэвы,рэкі,

Прастор палёў,блакіт нябёс,

Цаніце Працу,Чалавека, –

І Бог вам дасць спагадны лёс.

А каб цанілі вас у свеце,

(Я лепшых слоў не падбяру),

Шануйце дзіва на планеце –

Святую нашу Беларусь.

І мову Коласа,Купалы

Вы беражыце з роду ў род,

Каб наша воля не прапала,

Каб не загінуў наш народ.

*(Алесь Ставер “Да вас звяртаюся,нашчадкі”)*

ВІКТАРЫНА:

**1. Дзе і калі нарадзіўся Янка Купала? Назавіце яго сапраўднае прозвішча.**

*7 ліпеня (25 чэрвеня) 1882 г. у фальварку Вязынка Вілейскага павета Віленскай губерні. Луцэвіч Іван Дамінікавіч.*

**2.Прыгадайце дзень і месца нараджэння Якуба Коласа. Як яго сапраўднае прозвішча?**

*3 лістапада (22 кастрычніка) 1882 года ў засценку Акінчыцы. Канстанцін Міхайлавіч Міцкевіч)*

**3. Як называўся першы верш Янкі Купалы і калі ён быў надрукаваны?**

*Верш “Мужык”, 1905 год*

**4. Як называўся першы верш Якуба Коласа і калі ён быў надрукаваны?**

*Верш “Наш родны край”, 1906 год*

**5. Якую назву носіць першы зборнік Янкі Купалы?**

*“Жалейка”*

6. **Калі адбылася першая сустрэча Янкі Купалы і Якуба Коласа?**

*(У 1912 г. на хутары Смольня)*

**7. "Першае чытанне для дзяцей беларусаў" напісала Цётка, а хто напісаў**

**"Другое чытанне..."?**

*Якуб Колас.*

8. **Янка Купала займаўся перакладчыцкай дзейнасцю. Ён зрабіў цудоўныя пераклады 92 твораў 36 розных аўтараў. Увага! 3 якіх моў перакладаў на беларускую Янка Купала?**

*3 пяці моў – рускай, украінскай, польскай, нямецкай і французскай*

9**. Янка Купала быў сапраўдным дэндзі. Ён насіў элегантныя класічныя касцюмы, заўсёды быў пры гальштуку і з гэтым модным аксэсуарам, які, на думку паэта, надае стылю дадатковую вытанчанасць.**

*Кіёк.*

10. **10 чэрвеня 1925 г. Савет Народных Камісараў БССР прысвоіў Янку Купалу – першаму з беларускіх пісьменнікаў – гэтае ганаровае званне, а таксама пастанавіў прызначыць яму пажыццёвую пенсію і вызваліць ад пасад, якія той займаў, каб стварыць спрыяльныя ўмовы для творчай працы.**

*Народны паэт БССР*

11. **Пасля смерці бацькі ў 1902 г. Янку Купалу, каб пракарміць сям’ю, давялося на працягу шасці гадоў працаваць арандатарам, прыказчыкам, чорнарабочым, памочнікам вінакура на броварах. У верасні 1908 г. Купала пераязджае ў Вільню, дзе працуе ў рэдакцыі “Нашай нівы”, а таксама яшчэ на адной пасадзе. Якой?**

*Бібліятэкар у прыватнай бібліятэцы*

**12. Назавіце эпічную трылогію Якуба Коласа і часткі, з якіх яна складаецца.**

*“На ростанях” (“У палескай глушы”, “У глыбі Палесся”, “На ростанях”)*

**13.** **Першы варыянт гэтай паэмы, прысвечанай беларускай моладзі, не падабаўся Коласу, і таму з’явіўся другі – перапрацаваны і значна пашыраны, але разам з рэчамі паэта яго скралі ў цягніку. Трэцяя рэдакцыя была адноўлена з дапамогай жонкі, якая ведала на памяць цэлыя кавалкі тэксту. Назавіце, калі ласка, паэму.**

*“Сымон-музыка”*

**14. Гэту паэму Я. Колас пачаў пісаць у турме і працаваў над ёй 12 гадоў. Напісана яна на аўтабіяграфічным матэрыяле і лічыцца энцыклапедыяй жыцця беларускага сялянства на рубяжы XIX–ХХ стст.**

*“Новая зямля”*

***“ЧЫЙ ГЭТА ПАРТРЭТ?”***

1. Невыдуманая світка - убор на плячах, Барада, як снег белы - такая, Незвычайны агонь у задуменных вачах...

***(Партрэт гусляра з паэмы Я.купалы "Курган")***

1. Як маліна яе губкі, А твар, як лілея, Як дзве зоркі яе вочы, Гляне - свет яснее.

***(Бандароўна з паэмы Я.Купалы "Бандароўна")***

3. На каменьчык сядзе ў збожжы,

Не схіснецца і маўчыць,

Ловіць сэрцам спеў прыгожы,

Як жытцо загаманіць,

Як зазвоняць, заіграюць

Мушкі, конікі, жучкі,

І галоўкай заківаюць, -

Засмяюцца васількі…

Заміраў тады хлапчынка,

І здавалася яму,

Што ён знае, як травінка

Сваю думае думу,

Што гаворыць жытні колас,

І аб чым шуміць ячмень,

І чаго спявае ўголас

Мушка, конік, авадзень…

***(Сымонка з паэмы Я.Коласа “Сымон-музыка”)***

1. Ён невысок, не надта ёмак,

Ды карчавіты і няўломак,

А волас мае цёмна-русы,

І зухаўскія яго вусы

У меру доўгі, густаваты,

Угору чуць канцы падняты;

А вочы шэры,невялічкі,

Глядзяць прыветна, як сунічкі,

Але раптоўна і адразу

Не расчытаеш іх выразу:

То смех, то хітрасць з іх бліскае,

То дабрата, але якая!

***(Дзяцька Антось з паэмы Я.Коласа “Новая зямля”)***

1. Былі з сабою адналеткі,

На прызбе рыліся ў зямлі,

На сенажаці рвалі кветкі,

Ўдагонкі разам часта йшлі…

Калі ўжо сталі падрастаці,

К рабоце трэ было ісці,

Дык ці то ў полі, ці то ў хаце

Умелі той таго найсці….

Жылі... Дзянькі за днямі гналі

Так ад вясны і да вясны.

Пасля і самі не спазналі,

Як палюбіліся яны.

Назавіце паэму і яе галоўных герояў.

***(Я.Купала “Магіла льва”, Машэка і Наталька)***

1. Стройная чарнявая дзяўчына, гадоў шаснаццаці, з тонкімі, прыгожа абрысаванымі брывамі. Выраз яе цёмных акруглых вачэй часта змяняўся: то ў іх іскрыўся вясёлы смех і нахіл да жартлівасці, то адбівалася нейкае засмучэнне і тая сталасць, што рабіла ўражанне, быццам дзяўчына многа перадумала і перажыла.

***(Я.Колас “На ростанях”. Ядвіся)***

**Спіс выкарыстанай літаратуры:**

1. Абрамовіч, С. Г. Заўсёды з намі Колас і Купала: свята / С.Г.Абрамовіч // Беларуская мова і літаратура. – 2012. – №8. – С.54-58.
2. Вікторчык, А. С. Купала і Колас – наш гонар, сумленне і слава: літ.- муз.кампазіцыя / А.С. Вікторчык // Беларуская мова і літаратура. – 2011. – №8. – С.55-60.
3. Гунько, Г. “І сёння з намі Колас і Купала”: сцэнарый літаратурнай гасцёўні / Ганна Гунько, Галіна Алесавец // Роднае слова. – 2012. – №10. – С. 78-78.
4. Дзітлова, В. “На кожнай сцяжынцы іх песня і голас…” : літ.-муз. вечарына / В. Дзітлова // Бібліятэка прапануе. – 2012. – №5. – С.10-16.
5. Дулевіч, Г. «Вобразы мілыя роднага краю…»: сцэн. свята паэзіі да юбілею Я. Купалы і Я. Коласа / Г. Дулевіч // Бібліятэка прапануе. – 2017. – №5. – С.6-10.
6. Клімава, Н.Т. Разумнікі і разумніцы: інтэлектуальная гульня па творчасці Янкі Купалы і Якуба Коласа// Беларуская мова і літаратура. – 2012. - № 5. – С. 60 – 63.

Складальнік: Вайцешык Тамара Міхайлаўна,

метадыст 1 катэгорыі аддзела бібліятэчнага маркетынгу і рэкламы

“Душа народа ў творах іх жыве”: свята кнігі / склад. Т.М.Вайцешык. – Новая Мыш, 2017.- 12с.

Наш адрас:

вул.Паркавая, 14

225 331 в.Новая Мыш,

Баранавіцкая цэнтральная раённая бібліятэка імя Яна Чачота

Аддзел бібліятэчнага маркетынга і рэкламы

Тэл.: 8(0163) 64-25-65

E-mail: rcbsbar@mail.ru